## Rješenje kojim se nalaže društvu za upravljanje ZB Invest d.o.o. za upravljanje investicijskim fondovima, Zagreb, MBS: 080348872 kod Trgovačkog suda u Zagrebu, da u roku od 60 dana od konačnosti ovoga

### NN 84/2007 (13.8.2007.), Rješenje kojim se nalaže društvu za upravljanje ZB Invest d.o.o. za upravljanje investicijskim fondovima, Zagreb, MBS: 080348872 kod Trgovačkog suda u Zagrebu, da u roku od 60 dana od konačnosti ovoga

# HRVATSKA AGENCIJA ZA NADZOR FINANCIJSKIH USLUGA

**2646**

Na temelju odredbi članka 8. stavka 1. i članka 15. stavka 1. točke 2. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 224. Zakona o investicijskim fondovima (»Narodne novine« br. 150/05),
u predmetu izravnog nadzora nad poslovanjem ZB Invest d.o.o. za upravljanje
investicijskim fondovima, Zagreb, Ivana Lučića 2a, MBS: 080348872 kod Trgovačkog
suda u Zagrebu i investicijskih fondova kojima društvo za upravljanje upravlja:
ZB Aktiv, ZB Bond, ZB Euroaktiv, ZB Europlus, ZB Global, ZB Plus i ZB Trend,
Hrvatska agencija za nadzor financijskih usluga na sjednici održanoj 26. srpnja
2007. donijela je

## RJEŠENJE

I. Nalaže se društvu za upravljanje ZB Invest d.o.o. za upravljanje
investicijskim fondovima, Zagreb, Ivana Lučića 2a, MBS: 080348872 kod Trgovačkog
suda u Zagrebu, da u roku od 60 dana od konačnosti ovoga Rješenja smanji
izloženost imovine otvorenog investicijskog fonda s javnom ponudom – ZB Trend
prema pojedinom investicijskom fondu – Pioneer fondovi, uvažavajući odredbe
članka 100. (Dozvoljena ulaganja) i članka 101. (Ograničenja ulaganja i
prekoračenja ulaganja) Zakona o investicijskim fondovima (»Narodne novine« br.
150/05), a u svezi članka 30. Zakona o investicijskim fondovima (»Narodne
novine« br. 150/05).
II. Nalaže se društvu za upravljanje ZB Invest d.o.o. za upravljanje
investicijskim fondovima, Zagreb, Ivana Lučića 2a, MBS: 080348872 kod Trgovačkog
suda u Zagrebu, da u roku od 60 dana od konačnosti ovoga Rješenja u Prospektu i
Statutu otvorenog investicijskog fonda s javnom ponudom – ZB Trend definira
strategiju ulaganja u udjele ili dionice investicijskih fondova kao
jedinu/isključivu strategiju realizacije postavljenih investicijskih ciljeva,
uvažavajući odredbe članka 100. i članka 101. Zakona o investicijskim fondovima
(»Narodne novine« br. 150/05), a u svezi članka 103. i 104. Zakona o
investicijskim fondovima (»Narodne novine« br. 150/05).
III. Nalaže se društvu za upravljanje ZB Invest d.o.o. za upravljanje
investicijskim fondovima, Zagreb, Ivana Lučića 2a, MBS:080348872 kod Trgovačkog
suda u Zagrebu, da u roku od 15 dana od proteka roka za izvršenje naloženih
mjera iz točaka I. i II. izrjeke ovoga Rješenja, pisanim putem obavijesti
Hrvatsku agenciju za nadzor financijskih usluga uz dokaz o otklonjenim
nepravilnostima.
IV. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje u tekstu: «Agencija»)
sukladno odredbi članka 15. Zakona o Hrvatskoj agenciji za nadzor financijskih
usluga (»Narodne novine« br. 140/05) i članka 224. Zakona o investicijskim
fondovima (»Narodne novine« br. 150/05, u daljnjem tekstu: »Zakon«) provela je
postupak nadzora nad poslovanjem ZB Invest d.o.o. za upravljanje investicijskim
fondovima (u daljnjem tekstu: »Društvo za upravljanje«), Zagreb, Ivana Lučića 2a
i investicijskih fondova: ZB Aktiv, ZB Bond, ZB Euroaktiv, ZB Europlus, ZB
Global, ZB Plus i ZB Trend, kojima Društvo za upravljanje upravlja. Postupak
nadzora proveden je na temelju Odluke o pokretanju postupka nadzora (klasa: UP/I-041-02/07-08/05,
urbroj: 326-322-07-1) donesene na sjednici Agencije održanoj 8. ožujka 2007.
godine.
Društvu za upravljanje ZB Invest d.o.o. za upravljanje investicijskim fondovima,
Zagreb, društvo je s ograničenom odgovornošću koje je 29. lipnja 2000. godine
dobilo odobrenje Komisije za vrijednosne papire, pravnog prednika Agencije, za
obavljanje poslova osnivanja i upravljanja investicijskim fondovima.
Komisija za vrijednosne papire, pravni prednik Agencije, dana 15. prosinca 2005.
godine odobrila je Statut i Prospekt otvorenog investicijskog fonda s javnom
ponudom – ZB Trend (u daljnjem tekstu: »Fond«) kojim je Društvo za upravljanje
predvidjelo investicijski cilj kao: »ostvarivanje visoke stope prinosa na dulji
vremenski rok ulaganjem na domaća i svjetska dionička tržišta te tržišta
obveznica«. Strategija ostvarenja postavljenog investicijskog cilja u Prospektu
Fonda, predviđena je ulaganjem imovine fonda u vrijednosne papire, između
ostalih i u: »otvorene investicijske fondove koji su registrirani u Republici
Hrvatskoj, državama članicama Europske unije, OECD-a i CEFTA-e, do 10% imovine
fonda, imajući u vidu prilikom izbora fondova strategiju ulaganja imovine fonda
ZB Trend«.
Društvo za upravljanje, sukladno članku 244. Zakona, uskladilo je akte i
poslovanje s odredbama Zakona, te su izmjenom Prospekta Fonda, koji je odobren
od strane Agencije 15. veljače 2007. godine, predviđena ulaganja imovine u
udjele ili dionice investicijskih fondova između ostalih, kako slijedi:
»– investicijske fondove koji ulažu pretežno u dužničke vrijednosne papire
izdavatelja iz Republike Hrvatske, država članica Europske Unije i OECD-a, do
70% imovine Fonda,
– investicijske fondove koji ulažu pretežno u dionice izdavatelja iz Republike
Hrvatske, država članica Europske unije i OECD-a, do 90% imovine Fonda».
Odredbom članka 101. stavka 1. točka 8. Zakona definirano je da: »najviše 20%
neto vrijednosti imovine fonda može biti uloženo u udjele ili dionice jednog te
istog investicijskog fonda iz članka 100. stavka 1. točke 3. ovoga Zakona, uz
uvjet da najviše 30% neto vrijednosti imovine fonda može biti uloženo u fondove
izvan članka 15. stavka 1. točke 2. i 3. ovoga Zakona«. Odredbama članka 2.
Zakona definirane su povezane osobe i povezane osobe fonda što je određujuće za
postupanje društava za upravljanje pri ulaganju imovine investicijskih fondova.
Shodno tim odredbama, fond koji ulaže u udjele/dionice investicijskih fondova
kojima upravlja isto društvo može najviše 20% svoje imovine uložiti u udjele ili
dionice pojedinog investicijskog fonda s tim da se, u smislu Zakona, pod pojmom
pojedinog investicijskog fonda smatraju svi fondovi kojima upravlja društvo ili
povezano društvo (s izravnim ili neizravnim međusobnim vlasničkim udjelom).
Tijekom nadzora strukture ulaganja imovine Fonda u razdoblju od 1. siječnja.
2006. godine do 31. ožujka. 2007. godine, utvrđena je struktura portfelja Fonda
koja potvrđuje da je Društvo za upravljanje imovinu investicijskog fonda s
javnom ponudom – ZB Trend (u daljnjem tekstu: »Fond«), ulagalo sukladno
previđenoj strategiji ali protivno odredbi članka 100. i članka 101. stavka 1.
točka 8. i 9. Zakona. Utvrđene činjenice o ulaganju imovine Fonda isključivo u
x.y. fondove kojima upravlja društvo koje je, prema Prospektu Fonda,
investicijski savjetnik Fonda a istodobno i član bankarske grupe kao i Društvo
za upravljanje.
Postupanje Društva za upravljanje pri upravljanju imovinom Fonda protivno je
odredbi članka 30. stavak 1. točka 4. Zakona koji glasi: »Društvo za upravljanje
dužno je odgovarati za pravodobno, pošteno i učinkovito ispunjavanje svih prava
i obveza predviđenih ovim Zakonom, prospektom i/ili statutom fonda, te za
propisno izvršavanje naznačenih prava i obveza u skladu s ovim Zakonom te
prospektom i/ili statutom fonda bez obzira na to je li neke od njih povjerila
drugome.«, stoga je Društvu za upravljanje naloženo kao u točki I. izrjeke ovoga
Rješenja.
Odredbom članaka 103. Zakona definirano je načelo istinitosti prospekta, a prema
odredbi članka 104. stavka 1. Zakona: »Prospekt mora sadržavati informacije na
osnovu kojih će ulagači moći stvoriti utemeljeni sud o investicijskom fondu s
javnom ponudom te donijeti odluku o ulaganju, a posebice informacije o rizicima
povezanim s naravi fonda i s njegovim portfeljem«.
Nadzorom utvrđene činjenice o isključivom ulaganju imovine Fonda u
udjele/dionice investicijskih fondova radi ostvarenja predviđenog investicijskog
cilja, potvrđuju da je Društvo propustilo u Prospektu Fonda dati potpunu
informaciju sukladno člankom 103. Zakona.
O utvrđenim činjenicama, Društvo za upravljanje se tijekom trajanja nadzora
očitovalo dopisom od 23. ožujka 2007. godine u kojem je iznijelo da
materijalizacija investicijskih odluka za ZB Trend nije u suprotnosti sa Zakonom
o investicijskim fondovima (»Narod­ne novine« br. 150/05) jer isti dozvoljava
usklađivanje poslovanja i akata do kraja 2006., te dalo vlastito mišljenje da
je, s aspekta globalne strategije izloženosti dioničkim tržištima, irelevantno
da li se ulaganja u dionice ostvaruju izravnim ulaganjem – kupnjom dionica ili
neizravnim ulaganjem – kupnjom udjela investicijskih fondova koji ulažu u
dionice. Nadalje, u istom očitovanju, Društvo za upravljanje je dalo vlastitu
ocjenu da potpuno restrukturiranje portfelja s pozicija ulaganja u udjele
investicijskih fondova u pozicije dionice nije racionalno.
O Zapisniku o provedenom nadzoru klasa UP/I-041-102/07-08/05, urbroj:
326-322-07-5 i nalazima na kojima se temelji ovo Rješenje, Agencija je omogućila
Društvu za upravljanje da se očituje. Dana 20. lipnja 2007. godine zaprimljene
su pisane primjedbe Društva za upravljanje koje se u bitnome ne razlikuju od
očitovanja od 23. ožujka 2007. što ne utječe na okolnosti značajne za ovo
Rješenje.
Agencija, Na temelju ovlaštenja iz članka 15. stavka 3. Zakona o Hrvatskoj
agenciji za nadzor financijskih usluga (»Narodne novine« br. 140/05) u cilju
otklanjanja utvrđenih nezakonitosti i nepravilnosti, Društvu za upravljanje je
naložila mjere kao u točkama I. i II. izrijeke ovoga Rješenja.
Društvo za upravljanje u roku od 15 dana od proteka roka za izvršenje naloženoga
iz točaka I. i II. izrjeke ovoga Rješenja, pisanim putem obavijestit će
Agenciju.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo Rješenje objavit će se u
»Narodnim novinama«.

UPUTA O PRAVNOM LIJEKU

Protiv ovoga rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovoga Rješenja.

Klasa: UP/I-041-02/07-08/05
Urbroj: 326-322-07-9
Zagreb, 26. srpnja 2007.

Predsjednik Uprave
**Ante Samodol**, v. r.

Rješenje, NN 84/2007-2646
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)